હું એવી સ્તુતિ નથી કરી શકતી કે મહાભારત એ સર્વાંગસુંદર, સાદ્યન્ત ઉત્તમ કલાકૃતિ છે; એવું હું નથી અનુભવતી અને વિદ્વાનો પણ નથી અનુભવતા, કેમકે એની રચના વિષે આપણે જાણીએ છીએ કે વ્યાસમુનિએ રચ્યું અને ઉત્તમ રહ્યું હશે એની ના નહિ. પછી પાંચ શિષ્યોને કહ્યું, પાંચ શિષ્યોએ બીજાને કીધું અને દરેક માણસ પોતાની પાત્રતા પ્રમાણે ઉમેરા કરતો ગયો, એટલે ઘણુંબધું એમાં પ્રક્ષિપ્ત પણ છે અને એ બહુ અનુકૂળ છે કે આપણને એમ લાગેને કે આવું તો વ્યાસ ન લખે, ત્યાં માની લેવું કે એ કોઈએ પ્રક્ષેપ કર્યો હશે. એટલે મહાભારતમાં આવી બધી બહુ સગવડો છે, પણ એની વિગતમાં હું જતી નથી. મારે તો બહુ નાની-નાની, થોડીક વાતો કરવી છે.